Babas omgeruil: Ouer wil sielkundige konsulteerArgieffoto Een van die ouers wie se baba in 2010 by ŉ hospitaal omgeruil is, wil ŉ sielkundige en ŉ tradisionele geneesheer toespreek oor die kind wat hy grootmaak, het The Star Dinsdag berig. Die partye het Maandag voor drie regters in die Pretoriase hooggeregshof verskyn om te besluit oor ŉ verslag deur prof. Ann Skelton van Tuks se Sentrum vir Kinderreg. Skelton het die saak ondersoek en saam met drie van die ouers en kenners aanbeveel dat elke kind bly by die gesin by wie hulle grootgeword het. Die vierde ouer, ŉ pa, het gesê hy het nooit sy biologiese dogter ontmoet nie, en hy het ook nie deelgeneem aan die terapiesessies soos die ander ouers nie. Hy het die hof versoek om die saak vir minstens drie maande uit te stel, aangesien hy graag sy eie sielkundige en ŉ tradisionele kenner wil nader. Die pa het gesê die seun wat hy grootmaak, moet sekere kulturele rituele ondergaan, maar hy weet nie wat om nou te doen nie, aangesien hy ŉ Zulu is en die seun is ŉ ander kultuur. Hy wil graag ŉ kenner in dié verband nader. Die kinders, ŉ seun en ŉ meisie, vier hul vyfde verjaarsdag in Augustus. Die twee ma’s van die Oos-Rand het uitgevind dat hulle kinders in 2010 by die Tambo-gedenkhospitaal in Boksburg omgeruil is. Dit het aan die lig gekom dat die kinders omgeruil is toe een van die pa’s op ŉ vaderskaptoets aangedring het en daar vasgestel is dat nie een van die ouers ŉ biologiese ouer is nie. Volgens Skelton se verslag het die vroedvrou wat teenwoordig was tydens die geboortes, glo per ongeluk die kinders se naamkaartjies en lêers omgeruil. Lees meer oor die kinders wat omgeruil is op Maroela Media.